আগেভাগে সবকটা সম্ভাব্য শুটিংস্পট সিনেমাটোগ্রাফারের দেখা প্রয়োজন। প্রায় পাঁচ কিলোমিটার জায়গা জুড়ে ময়মনসিংহ কৃষি বিশ্ববিদ্যালয়। সিএনজি ভাড়া করা হলো। সঙ্গে ভার্চুয়াল ম্যাপ। সিনেমার কলেজ-প্রিন্সিপালের কক্ষ, শিক্ষকদের কমনরুম – তার জন্য উঁচু সিলিংয়ের বড় বড় জানালার সবচেয়ে পুরনো ছাইরঙা দালান ‘করিম ভবন’ বেছে নেওয়া হয়েছে। নুরুল হুদার কলেজে যাওয়া-আসার পথে পড়বে জ্যামিতিক নকশার কংক্রিটের বেইলি ব্রিজ। ক্যাম্পাসের পুরনো এক প্রাইমারি স্কুলে আর্মি ক্যাম্প। আস্তরখসা, ছাতলাপড়া দেয়াল। চেয়ার-টেবিল-বেঞ্চির অবস্থা তথৈবচ। স্কুল বন্ধ থাকায় বারান্দার পিলারে ছাগল বাঁধা হয়েছে। আমরা পচা পাতা আর কর্দমাক্ত নালা ডিঙিয়ে পেছনে আসি। একটা পরিত্যক্ত ডাস্টবিনে ছা-পোনাসহ বিড়ালের সংসার। সুধীর এক লাফে জায়গাটা পেরিয়ে যায়। বিড়ালে ওর অ্যালার্জি, দেখামাত্র গায়ে লাল লাল র‌্যাশ ওঠে। তার মানে বিড়াল-পরিবার উৎখাতের ঘণ্টা বাজলো। এবং তা হয়তো শুটিংয়ের আগেই।